Treballs de manteniment en la CV 35, al seu pas per Burjassot, a partir del 16 de juliol
2025-07-24

A partir del pròxim dimecres 16 de juliol a la nit, començaran a realitzar-se una sèrie de treballs de millora i manteniment en l’autovia autonòmica CV-35 (Pista d’Ademuz), al seu pas per Burjassot. Els treballs consistiran en la renovació del ferm i en el pintat de les marques viàries en el tram comprés entre els punts quilomètrics 2+200 (Glorieta del Palau de Congressos) al 13+750 (terme municipal de Sant Antoni de Benagéber). Igualment, es procedirà també a la renovació del ferm en tots els enllaços i ramals dels trams indicats.

Part de l’actuació inclou l’asfaltat de l’enllaç del punt quilomètric 4+650 (enllaç À Punt i Fira de València- Burjassot), així com tots els ramals d’este enllaç.

Cal destacar que els treballs sobre l’autovia començaran en la nit del dimecres 16 de juliol i que es prolongaran fins la setmana vinent, tenint lloc sempre en horari nocturn, ja que és llavors quan disminuïex notablement el volum de trànsit rodat per la via ràpida. Així ha informat l’empresa adjudicatària encarregada de les obres al departament d’Urbanisme de l’Ajuntament de Burjassot qui, al seu torn, informa la ciudanía.